ΓΡΑΠΤΗ ΕΡΩΤΗΣΗ E-2743/97 υποβολή: Patricia McKenna (V) προς το Συμβούλιο (1η Σεπτεμβρίου 1997)

Θέμα: Ανάγκη επιβολής κυρώσεων από την ΕΕ κατά της Βιρμανίας

Προς τα τέλη Ιουλίου 1997 η Διεθνής Αμνηστία εξέδωσε νέα έκθεση με θέμα τις παραβιάσεις των ανθρωπίνων δικαιωμάτων στη Βιρμανία. Μεταξύ άλλων η έκθεση παρείχε στοιχεία για την κακομεταχείριση στην οποία υποβάλλονται οι πρόσφυγες κατά μήκος των συνόρων Ταϋλάνδης-Βιρμανίας. Περιείχε μαρτυρίες σύμφωνα με τις οποίες ο tatmadaw (βιρμανικός στρατός) σκοτώνει και βασανίζει άνδρες τους οποίους έχει απαγάγει και αναγκάσει να εργάζονται ως αχθοφόροι εάν δεν εκτελούν την εργασία τους «ικανοποιητικά». Παρείχε επίσης στοιχεία περιπτώσεων κατά τις οποίες οι κρατικές δυνάμεις άνοιξαν πυρ κατά χωρικών που εφέροντο να υποστηρίζουν ένοπλες ομάδες αντιστασιακών.

Η ΕΕ έχει άρει την εφαρμογή δασμών του συστήματος γενικευμένων προτιμήσεων (GSP)στην περίπτωση της Βιρμανίας εξαιτίας των εμμόνων πληροφοριών περί καταπατήσεως των ανθρωπίνων δικαιωμάτων και της δημοκρατίας στη χώρα αυτή. Δεδομένων των νέων στοιχείων που μαρτυρούν ότι οι καταπατήσεις αυτές φαίνεται να συνεχίζονται αμείωτες, προτίθεται το Συμβούλιο να εξετάσει την επιβολή εκτεταμένων κυρώσεων κατά της Βιρμανίας περιορίζοντας τις δραστηριότητες επιχειρήσεων της ΕΕ στη χώρα;

Κατά τη σύνταξη της ερωτήσεως η Βιρμανία πρόκειται να γίνει δεκτή στον ASEAN, το Σύνδεσμο Εθνών Νοτιοανατολικής Ασίας. Ο ASEAN έχει προβάλει τον ισχυρισμό ότι η «εποικοδομητική συνδιαλλαγή» με το Κρατικό Συμβούλιο για την Αποκατάσταση του Νόμου και της Τάξεως (SLORC) θα οδηγήσει σε βελτίωση όσον αφορά τα ανθρώπινα δικαιώματα, αλλά το επιχείρημα έχει τεθεί ευρέως εν αμφιβόλω.

Προκειμένου να εξασφαλισθεί ότι η κατάσταση των ανθρωπίνων δικαιωμάτων στη Βιρμανία παρακολουθείται εκ του σύνεγγυς ποία πίεση θα ασκήσει το Συμβούλιο στο SLORC για να επιτρέψει την είσοδο στη χώρα στον Ειδικό Εισηγητή των Ηνωμένων Εθνών για τα Ανθρώπινα Δικαιώματα στη Βιρμανία; Σε ποίες ενέργειες θα προβεί για να εξασφαλίσει ότι οι επενδύσεις από πλευράς του ASEAN, της ΕΕ και άλλων δεν επιδεινώνουν τις παραβιάσεις των ανθρωπίνων δικαιωμάτων και ιδίως ότι δεν διεξάγονται επενδύσεις σε έργα που κάνουν χρήση καταναγκαστικής εργασίας;

Έχει διερευνήσει το Συμβούλιο εάν ενδεχομένως επιχειρήσεις που έχουν την έδρα τους στην ΕΕ, όπως η γαλλική εταιρεία πετρελαίων Total, συμπράττουν ή όχι σε έργα στα οποία γίνεται χρήση καταναγκαστικής εργασίας στη Βιρμανία; Εάν ναι, σε ποίες ενέργειες έχει προβεί και σε ποίες ενέργειες προτίθεται να προβεί;

Απάντηση (22 Δεκεμβρίου 1997)

1. Η Ευρωπαϊκή Ένωση συμμερίζεται τις ανησυχίες τις οποίες εξέφρασε η αξιότιμος κα βουλευτής όσον αφορά την κατάσταση των ανθρωπίνων δικαιωμάτων στη Βιρμανία/Μυανμάρ, και το πρόβλημα της καταναγκαστικής εργασίας.

Η Ευρωπαϊκή Ένωση δεν έπαυσε να καταγγέλλει τις άθλιες αυτές πρακτικές, τελευταίως κατά τις υπουργικές συνόδους του Περιφερειακού Φόρουμ για την Ασία (ARF) και την υπουργική διάσκεψη μετά τη σύνοδο των Υπουργών ASEAN (PMC) που πραγματοποιήθηκαν στις 27 και 28 Ιουλίου 1997 στην Κουάλα Λουμπούρ, και στις οποίες η Βιρμανία ήταν παρούσα ως νέο μέλος της ASEAN.

2. Η Ευρωπαϊκή Ένωση συνεχίζει τα διαβήματά της στις χώρες ASEAN προκειμένου να τις πείσει να ασκήσουν πιέσεις προς τη Βιρμανία για τη βελτίωση της κατάστασης στη χώρα αυτή. Το Συμβούλιο «Γενικών Υποθέσεων» της 26ης Ιουνίου 1997 κατέληξε, εξάλλου, στο ότι η συμμετοχή της Βιρμανίας, ως νέο μέλος της ASEAN, στις υπουργικές συνόδους ARF και ASEAN PMC της Κουάλα Λουμπούρ δεν προδικάζει επ' ουδενί την τυχόν συμμετοχή της στις συνεδριάσεις που διοργανώνονται στα πλαίσια του διμερούς διαλόγου ΕΕ-ASEAN.

3. Παράλληλα, η Ευρωπαϊκή Ένωση έθεσε σε εφαρμογή ορισμένα μέτρα έναντι του καθεστώτος του SLORC (State Law and Order Restoration Council) που βρίσκεται στην εξουσία στο Rangoon/Yangon. Η αξιότιμος κα βουλευτής αναφέρθηκε στην απόφαση του Συμβουλίου για αναστολή του συστήματος γενικευμένων προτιμήσεων. Το Συμβούλιο ενέκρινε επίσης, τον Οκτώβριο του 1996, κοινή θέση επιβάλλουσα διοικητικούς περιορισμούς και υποχρέωση θεώρησης στα μέλη της βιρμανικής στρατιωτικής χούντας. Η κοινή αυτή θέση, αρχικής διάρκειας ισχύος έξι μηνών παρατάθηκε μια πρώτη φορά έως τον Απρίλιο του 1997. Κατά τη σύνοδό του στις 20 και 21 Οκτωβρίου 1997 το Συμβούλιο παρέτεινε εκ νέου για έξι μήνες τη κοινή αυτή θέση.